Diari Oficial de la Generalitat Valenciana


Sumari del DOGV 5689, del 28-01-2008 (2008/848)

RESOLUCIÓ de 23 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració subscrit entre l'entitat pública empresarial Red.es i la Generalitat per al desenvolupament d'actuacions d'impuls de la presència en Internet de les pimes de la Comunitat Valenciana, en el marc del Projecte New.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5689

Data del DOGV
:   28-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/848


Data del document
:   23-01-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * petita i mitjana indústria
    * cooperació administrativa
    * petita i mitjana empresa
    * nova tecnologia

RESOLUCIÓ de 23 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració subscrit entre l'entitat pública empresarial Red.es i la Generalitat per al desenvolupament d'actuacions d'impuls de la presència en Internet de les pimes de la Comunitat Valenciana, en el marc del Projecte New.  
 [2008/848]  
L'entidtat pública empresarial Red.es i la Generalitat han subscrit, després de la tramitació prèvia reglamentària, el 19 de desembre de 2007, el conveni de col·laboració per al desenvolupament d'actuacions d'impuls de la presència en Internet de les pimes de la Comunitat Valenciana, en el marc del Projecte New.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0008/2008, i que figura com a annex d'esta resolució.  
Valencia, 23 de gener de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre l'entitat pública empresarial Red.es i la Generalitat de la Comunitat Valenciana, per al desenvolupament d'actuacions d'impuls de la presència en Internet de les pimes de la Comunitat Valenciana, en el marc del Projecte New  
Madrid, 19 de desembre de 2007  
Reunits  
D'una banda, Sebastián Muriel Herrero, en nom i representació de l'entitat pública empresarial Red.es (d'ara en avant, Red.es), com a director general, facultat per a aquest acte en virtut de les facultats delegades a favor seu, d'acord amb el que disposa el Reial Decret 164/2002, de 8 de febrer, pel qual s'aprova l'Estatut de l'entitat pública empresarial Red.es,   
I, d'altra, Fernando de Rosa Torner, conseller de Justícia i Administracions Públiques de la Generalitat de la Comunitat Valenciana, que actua en nom i representació d'aquesta, de conformitat amb els articles 28, lletres c), g) i ll), de la Llei 5/1983, de 30 de desembre, del Consell, i 2n.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim jurídic i pressupostari dels convenis que subscriga la Generalitat Valenciana, i facultat expressament per a la signatura del present Conveni per Acord del Consell, de data 30 de novembre de 2007   
La Generalitat de la Comunitat Valenciana i Red.es, d'ara en avant podran ser denominades, individualment, la part i conjuntament, les parts, es reconeixen mútuament la capacitat jurídica necessària per a subscriure el present conveni i, per tant,   
Exposen  
Primer. El Pla Avança, aprovat pel Consell de Ministres del 4 de novembre de 2005, s'emmarca en els eixos estratègics del Programa Nacional de Reformes dissenyat pel Govern, per a complir amb l'Estratègia de Lisboa. En concret, el Pla Avança s'integra en l'eix estratègic d'impuls al I+D+i (Investigació+Desenvolupament+innovació) que ha posat en marxa el govern a través del Programa Enginy 2010.  
Una de les àrees d'actuació del Pla Avança és Economia Digital i té entre els seus objectius impulsar el desenvolupament del sector TIC a Espanya i la generalització de l'adopció de les tecnologies de la Informació i la Comunicació (TIC), per part de les PIME.  
Segon. Red.es és una entitat pública empresarial, adscrita al Ministeri d'Indústria, Turisme i Comerç a través de la Secretaria d'Estat de Telecomunicacions i per a la Societat de la Informació, que té legalment encomanades, amb caràcter general, una sèrie de funcions per tal de contribuir al foment i desenvolupament de la societat de la informació al nostre país.  
Les funcions de Red.es li han sigut atribuïdes, per l'article 55 de la Llei 14/2000, de 29 de desembre, de Mesures Fiscals Administratives i d'Orde Social, pel qual es modifica la disposició addicional sisena de la Llei 11/1998, de 24 d'abril, General de Telecomunicacions, expressament declarada en vigor per la disposició derogatòria única de la Llei 32/2003, de 3 de novembre, General de Telecomunicacions.   
A aquests efectes, Red.es té assignada la gestió del registre de noms de domini d'Internet amb el codi de país corresponent a Espanya ".es"; la funció d'Observatori del Sector de les Telecomunicacions i de la Societat de la Informació; l'assessorament a l'administració general de l'Estat en l'àmbit de les telecomunicacions i la societat de la informació i l'elaboració d'estudis i informes a aquest efecte, així com el foment i desenvolupament de la Societat de la Informació.  
Tercer. El Consell de la Generalitat desplega fonamentalment, des de 1995, una política estratègica en matèria de TIC, que pretén consolidar la Comunitat Valenciana, els seus ciutadans, empreses, organitzacions i administracions, en l'avantguarda de la Societat del Coneixement. En l'actualitat, l'esmentada política, amb un àmbit temporal que comprén el període 2004-2010, està representada pel denominat Planejament Estratègic en Matèria de Telecomunicacions Avançades i de Societat Tecnològica i del Coneixement, Avantic 2004-2010.  
D'acord amb els articles 15 i 16 del Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques, la Direcció General de Modernització, sota la dependència de la Secretaria Autonòmica d'Administracions Públiques, és competent en matèria de planificació, direcció, impuls i execució de les polítiques del Consell en matèria de modernització de la Comunitat Valenciana i de la seua administració i sector públic, per a aconseguir la plena integració en la Societat de la Informació i del Coneixement, és a dir, la direcció estratègica d'Avantic 2004-2010. Així mateix, li correspon l'atribució de coordinació amb la resta d'administracions públiques en matèria de tecnologies de la informació i la comunicació i l'impuls i participació en projectes de tecnologies de la informació i la comunicació, tant d'àmbit autonòmic, com estatal -que és el cas actual-, europeu o internacional.   
Quart. L'indicador europeu de presència en web, corresponent a les PIMEs, demostra que el nostre país, amb un 43%, se situa molt per davall de la mitjana europea (64%), i ens trobem per darrere de països com Grècia (56%) o Itàlia (54%). Davant d'aquesta situació, el Pla Avança s'ha fixat com a objectiu que l'any 2010 el 87% de les empreses de més de deu empleats disposen de presència en Internet a través d'una pàgina web pròpia.  
Cinqué. En el marc de les actuacions compreses dins del Pla Avança, Red.es està desenvolupant iniciatives per a afavorir l'ús de les TIC per part de les PIMEs, entre les quals es troba el Programa NEW - cap empresa sense web-. Aquesta iniciativa, que té com a objectiu donar suport la presència en Internet de les PIMEs espanyoles, fomenta, mitjançant la combinació d'actuacions de difusió i assessorament realitzades en estreta col·laboració amb la indústria, que les empreses creen pàgines web pròpies.  
El Programa New es desenvoluparà a través de tres línies d'actuació, posades en marxa per Red.es:  
Actuacions de difusió i assessorament sobre el Programa NEW. Les esmentades actuacions inclouen l'execució d'una campanya en mitjans (inclosa premsa escrita nacional i regional i revistes sectorials empresarials, ràdio i publicitat online), publitramesa a un mínim de 200.000 PIMEs i la realització d'un mínim de 52 jornades d'assessorament, una per cada una de les províncies.  
Posada a disposició de les PIME, d'una línia telefònica d'assessorament sobre la utilitat que les PIMEs estiguen presents en Internet i els passos necessaris per a aconseguir-ho (d'ara en avant la Línia Telefónica del Programa NEW).  
Subscripció d'acords de col·laboració amb agents del sector TIC, que oferisquen a les PIME un paquet integrat de solució web adaptat a les seues necessitats: se seleccionarà un màxim de tres col·laboradors amb participació d'àmbit nacional, i un més, com a màxim, per comunitat autònoma.  
Sisé. Per la seua banda, la Generalitat té també com una de les seues prioritats la promoció de la presència en Internet de les PIMEs, l'àmbit d'actuació de les quals radique a la Comunitat Valenciana (d'ara en avant les PIMES valencianes). En concret, i dins d'Avantic, l'atenció a les PIMEs i a la seua immersió tecnològica en TIC és un dels eixos clau per a garantir la sostenibilitat i l'increment de la nostra competitivitat empresarial, el progrés econòmic i el desenvolupament social de la Comunitat Valenciana. El Pla per a la Consolidació de la Societat Tecnològica i del Coneixement, PETIC, dins d'Avantic, recull el programa i-PIMEs, i, en el seu si, la línia d'actuació CompeTIC. Aquest projecte es dirigeix, s'impulsa i es coordina per la Direcció General de Modernització, la qual ha acordat amb l'Associació per al Foment del Comerç Electrònic Empresarial i de les Noves Tecnologies en la Comunitat Valenciana, ANETCOM, a través de convenis anuals de col·laboració, l'execució material de les seues actuacions.  
En línies generals, CompeTIC pretén:  
- Generar un entorn d'aplicació i absorció del coneixement i la innovació en TIC a les empreses de la Comunitat.  
- Impulsar el desenvolupament del capital humà de les nostres PIMEs, i fomentar la capacitació basada i/o relacionada amb les TIC i la creació d'un entorn d'aprenentatge continu.  
- Evitar la «bretxa digital» entre sectors i/o empreses, en la totalitat del territori de la Comunitat.  
- Facilitar la presència en Internet de les nostres empreses, per a millorar la comercialització i oferta dels seus productes o serveis, fonamentalment a través del directori electrònic TodoCV.com .  
CompeTIC va dirigit a les PIMEs, autònoms, associacions i federacions empresarials i/o sectorials, així com als col·lectius de la Comunitat Valenciana que desconeixen el món d'Internet i les noves tecnologies o disposen de les esmentades eines, però no les utilitzen en la seua totalitat i no saben com obtindre el màxim partit d'aquestes.   
Per a això, dins de CompeTIC s'han desenvolupat diverses accions de formació, informació, assessorament especialitzat a través d'agents de desenvolupament tecnològic TIC, d'oferiment de solucions tecnològiques, plataformes d'autodiagnosi TIC, de benchmarking, etc., que han donat com resultat l'adhesió al projecte de més de 3.600 empreses i la creació al voltant de 1.000 webs empresarials, entre altres dades destacables.   
SETÉ. Les parts estan d'acord en la importància de promoure la presència en Internet de les PIMEs espanyoles per a millorar la seua productivitat i competitivitat, i entenen que l'èxit dels programes de foment de la presència web de les PIMEs resideix en la mútua col·laboració. En aquest sentit, la Generalitat està interessada a prestar suport institucional i impulsar, en l'àmbit de les seues competències, el Programa NEW al territori de la Comunitat Valenciana.   
En virtut de les consideracions anteriorment assenyalades, les parts estan interessades a subscriure el present Conveni de col·laboració, que serà regit per les clàusules següents, i que no implica obligacions econòmiques per a la Generalitat derivades de l'execució del seu pressupost anual, d'acord amb les següents:   
Clàusules  
Primera. Objecte  
El present conveni de col·laboració té com a objecte establir els termes i condicions que regiran la col·laboració de les parts en el desenvolupament d'actuacions d'impuls de la presència en Internet de les PIMEs valencianes i, en concret, en el desenvolupament del Programa NEW a la Comunitat Valenciana.  
Segona. Actuacions a realitzar per part de Red.es  
Red.es informarà les PIMEs valencianes amb les quals contacte a través de la línia telefònica del Programa NEW, de les actuacions que desenvolupe la Generalitat de la Comunitat Valenciana relatives al foment de la presència en Internet i al desenvolupament de la Societat de la Informació entre les PIMEs valencianes. Per a això, la Generalitat, a través de la Direcció General de Modernització de la conselleria de Justícia i Administracions Públiques, proporcionarà a Red.es la informació de les esmentades actuacions, que desitge comunicar a través de la línia telefònica del Programa NEW.  
Red.es inclourà en el microsite del programa i en els materials de promoció, que es crearan per a les actuacions de difusió i comunicació, que es realitze en el marc de l'esmentat programa al territori de la Comunitat Valenciana el logotip de la conselleria de Justícia i Administracions Públiques.  
Tercera. Actuacions a realitzar per part de la Generalitat de la Comunitat Valenciana  
La Generalitat, a través de l'esmentada Direcció General de Modernització, s'obliga a:  
Realitzar accions de difusió del Programa NEW entre les PIME valencianes, per tal de fomentar la presència en Internet de les esmentades entitats.  
Col·laborar en la celebració de les jornades d'assessorament del Programa NEW, que Red.es té previst desenvolupar a les tres províncies de la Comunitat Valenciana, dins de la primera línia d'actuació del Programa NEW, referida en l'expositiu cinqué del present Conveni.   
Informar i convocar les PIME valencianes a les jornades d'assessorament, referides en l'apartat anterior.  
Incloure informació i un enllaç al Programa NEW de forma destacada en la pàgina inicial (Home) del vostre web, www.gva.es, així com en la del projecte CompeTIC, www.competic.es, sempre que ho permeten els vigents convenis de col·laboració subscrits entre la Generalitat i l'Associació per al Foment del Comerç Electrònic Empresarial i de les Noves Tecnologies a la Comunitat Valenciana, ANETCOM, per al desplegament i execució de la iniciativa CompeTIC.   
Realitzar qualsevol altra actuació que done suport a la difusió del Programa NEW a la Comunitat Valenciana.  
Quarta. Obligacions generals  
Les parts assumeixen, amb caràcter general, les obligacions següents:   
Prestar la col·laboració necessària, en l'àmbit de les seues competències respectives, per a executar les actuacions objecte del Conveni.  
Facilitar a l'altra part la informació necessària per a l'execució de les actuacions objecte del Conveni.  
Cinquena. Comissió de Seguiment  
Per a vetlar per l'adequada realització de l'objecte del present conveni, es constitueix una Comissió de Seguiment, que estarà composta per un mínim de dos membres: un en representació de la Generalitat de la Comunitat Valenciana, i un altre en representació de Red.es, que es reuniran almenys dues vegades, i sempre que ho sol·licite algun dels membres que la componen.   
Representarà a Red.es en la Comissió de Seguiment el director adjunt d'Economia Digital, que podrà delegar en el gerent d'Economia Digital. Per la seua banda, la Generalitat de la Comunitat Valenciana estarà representada pel director general de Modernització, qui podrà delegar l'esmentada representació en el titular de l'Àrea de Telecomunicacions i Societat de la Informació o en qualsevol altre tècnic d'aquell centre directiu, vinculat al projecte CompeTIC.  
Correspon a la Comissió de Seguiment resoldre els problemes d'interpretació i compliment que es deriven del present Conveni, proposar-ne millores, modificar les actuacions a realitzar, així com resoldre els conflictes que sorgisquen, previ consentiment de les parts i sempre que no suposen una alteració substancial de l'objecte del Conveni.  
Sisena. Termini de duració   
El present Conveni estarà vigent fins al 31 de desembre de 2007. En el cas que a l'esmentada data les actuacions previstes en el Conveni no hagueren conclòs, les parts, de comú acord, podran prorrogar-ne la vigència. En tot cas, la pròrroga haurà d'acordar-se amb anterioritat a la finalització de la vigència del Conveni i haurà de formalitzar-se per escrit.   
Setena. Confidencialitat   
Sense perjudici del que preveu el Conveni, els termes concrets del present conveni tindran caràcter comunicats a terceres persones sense el consentiment per escrit de l'altra part. Igualment, tindran caràcter confidencial els documents i informació que lliure una de les parts a l'altra, quan s'indique l'esmentat caràcter en el moment del lliurament.  
S'exclou de la categoria d'informació confidencial tota aquella que haja de ser revelada d'acord amb les lleis o amb una resolució judicial o acte d'autoritat competent.  
Vuitena. Protecció de dades  
Les parts quedaran obligades al compliment de la Llei Orgànica 15/1999, de 13 de desembre, de Protecció de Dades de Caràcter Personal i, en particular, al que disposa l'article 12 de l'esmentat text legal i del Reial Decret 994/1999, de l'11 de juny, pel qual s'aprova el Reglament de Mesures de Seguretat dels Fitxers Automatitzats que continguen dades de caràcter personal.  
En el cas que una de les parts tinga accés a dades proporcionades de l'altra, únicament tractarà les esmentades dades de caràcter personal, d'acord amb les instruccions de la part cedent de les dades i no els aplicarà o utilitzarà amb un fi diferent de l'objecte del Conveni, ni els comunicarà, ni tan sols per a la seua conservació, a altres persones.  
En el cas que la part receptora de les dades les destine a una altra finalitat, les comunique o les utilitze incomplint les estipulacions del Conveni, serà considerat també responsable del tractament, i respondrà de les infraccions en què haguera incorregut personalment.   
Novena. Propietat intel·lectual   
Red.es i la Generalitat de la Comunitat Valenciana autoritzen l'ús dels seus respectius logotips i marques en el marc del Programa NEW, en els termes i les condiciones expressades en el present Conveni, i únicament durant la seua vigència. A tal efecte, Red.es es compromet a realitzar les gestions necessàries per obtenir l'autorització del Ministeri d'Indústria, Turisme i Comerç, per a la utilització dels logotips de l'esmentada administració.  
El Conveni no donarà dret a una de les parts a usar, a efectes publicitaris o en les seues relacions comercials amb tercers, cap marca comercial, signe distintiu, eslògan, emblema o traducció d'aquests que siguen titularitat de l'altra part.   
Deu. Resolució  
El present Conveni podrà resoldre's per mutu acord de les parts signants, a instàncies de part per incompliment de l'altra, i per decisió unilateral de qualsevol d'aquestes per causes excepcionals degudament justificades, que obstaculitzen o impedisquen el compliment de les compromisos assumits, prèvia denúncia en forma fefaent, amb un termini d'antelació d'un mes.  
En cas de resolució per causa diferent de l'acabament del termini de vigència o al mutu acord de les parts, la part interessada en la resolució ho haurà de comunicar de forma fefaent a l'altra part amb trenta dies naturals d'antelació, i estarà obligada, en tot cas, a realitzar i completar aquelles actuacions a què, per causa d'aquest Conveni, s'haguera compromés amb tercers amb anterioritat a la data de resolució proposada, així com a assumir els danys i perjudicis ocasionats.  
Onze. Règim jurídic i jurisdicció  
El present Conveni de col·laboració és de caràcter administratiu, i es considera inclòs en l'article 3.1.c) del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, per la qual cosa queda fora de l'àmbit de la seua aplicació, sense perjudici de l'aplicació dels principis i criteris de l'esmentat Reial Decret Legislatiu, per a resoldre els dubtes i llacunes que pogueren presentar-se, i serà regit per les seues clàusules i, supletòriament, per les normes generals del dret administratiu.  
En especial, el Conveni queda subjecte als articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; a la regulació continguda en el Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim juridicopressupostari dels convenis que subscriga la Generalitat Valenciana, així com en la resta de normativa aplicable en aquesta matèria.  
La resolució de les controvèrsies, que pogueren plantejar-se sobre la interpretació i execució del present Conveni, hauran de resoldre's per acord entre les parts en el si de la Comissió prevista en la clàusula cinquena i, a falta d'acord entre les parts, correspondrà el seu coneixement i resolució a la jurisdicció contenciosa administrativa.  
I perquè conste als efectes oportuns, en prova de conformitat, les parts signen el present Conveni de Col·laboració, en triple versió i a un sol efecte, en el lloc i la data dalt indicats.  
El director general de l'entitat pública emprearial Red.es. Sebastián Muriel Herrero  
El conseller de Justícia i Administracions Públiques. Fernando de Rosa Torner